## Odluka o sudjelovanju Republike Hrvatske u 15-oj nadopuni sredstava Međunarodnog udruženja za razvoj (IDA)

### NN 86/2008 (23.7.2008.), Odluka o sudjelovanju Republike Hrvatske u 15-oj nadopuni sredstava Međunarodnog udruženja za razvoj (IDA)

# VLADA REPUBLIKE HRVATSKE

2763

Na temelju članka 30. stavka 2. Zakona o Vladi Republike Hrvatske (»Narodne
novine«, br. 101/98, 15/2000, 117/2001, 199/2003 i 30/2004), članka 6. Zakona o
prihvaćanju članstva Republike Hrvatske u Međunarodnom monetarnom fondu i drugim
financijskim organizacijama na temelju sukcesije (»Narodne novine«, broj 89/92),
članka III. Sporazuma o Međunarodnom udruženju za razvoj (»Narodne novine –
Međunarodni ugovori«, broj 5/93), te članaka 35. i 36. Zakona o sklapanju i
izvršavanju međunarodnih ugovora (»Narodne novine«, br. 28/96) Vlada Republike
Hrvatske je na sjednici održanoj 17. srpnja 2008. godine donijela

## ODLUKU

### O SUDJELOVANJU REPUBLIKE HRVATSKE U 15-OJ NADOPUNI SREDSTVA MEĐUNARODNOG UDRUŽENJA ZA RAZVOJ (IDA)

I.
Prihvaća se sudjelovanje Republike Hrvatske u 15-oj nadopuni sredstva
Međunarodnog udruženja za razvoj (International Develop­ment Association, u
daljnjem tekstu: IDA) na temelju Rezolucije Odbora guvernera IDA-e, broj 219, od
23. travnja 2008. godine (u daljnjem tekstu: Rezolucija).
II.
Sukladno Rezoluciji za Republiku Hrvatsku nastaje obveza deponiranja pri IDA-i
dokumenta (Instrument of Commitment) kojim se Vlada Republike Hrvatske obvezuje
uplatiti 199.318,00 kuna putem izdavanja neprenosive, beskamatne mjenice u toj
nominalnoj vrijednosti, plative na zahtjev IDA-e.
III.
Republika Hrvatska prema sadašnjem statusu u IDA-i ima pravo na 62.007 glasova,
odnosno 0,27% ukupne glasačke snage zemalja članica IDA-e. Nakon uplate iznosa
iz točke II. ove Odluke, Republici Hrvatskoj dodijelit će se dodatnih 4.446
glasova te će se ukupan broj glasova Republike Hrvatske povećati na 66.453
glasa, čime će se održati njezin omjer glasačke snage od 0,27% u IDA-i.
IV.
Sredstva potrebna za unovčavanje mjenice iz točke II. ove Odluke osigurat će se
u okviru razdjela Ministarstva financija državnog proračuna Republike Hrvatske u
godini u kojoj bude prema zahtjevu IDA-e uslijedilo unovčavanje mjenice.
V.
Zadužuje se Ministarstvo financija da, u ime i za račun Republike Hrvatske,
izvrši obveze iz točke II. i IV. ove Odluke.
VI.
Ovlašćuju se guverner Republike Hrvatske u IDA-i, Ivan Šuker, ministar
financija, i zamjenik guvernera Republike Hrvatske u IDA-i, dr. sc. Zdravko
Marić, državni tajnik u Ministarstvu financija da, dostave IDA-i, u
odgovarajućem obliku, sve potrebne dokumente za sudjelovanje Republike Hrvatske
u 15-oj nadopuni sredstva IDA-e temeljem Rezolucije iz točke I. ove Odluke.
VII.
Ova Odluka stupa na snagu osmog dana od dana objave u »Narodnim novinama«.
Klasa: 910-04/08-01/24
Urbroj: 5030120-08-1
Zagreb, 17. srpnja 2008.

Potpredsjednica Vlade
i ministrica obitelji, branitelja i
međugeneracijske solidarnosti
**Jadranka Kosor, dipl. iur., v. r.**

Odluka, NN 86/2008-2763
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)